DÔVODOVÁ  SPRÁVA

B. Osobitná časť


K § 1
Ustanovením sa vymedzuje predmet úpravy návrhu vyhlášky.

K § 2
Navrhované ustanovenie upravuje štruktúru registra a základné pravidlá jeho fungovania. Register sa vedie v elektronickej podobe a je tvorený databázou hostiteľov a databázou jednotiek. Súčasne sa upravuje spôsob získavania vybraných údajov automatizovanou výmenou údajov s informačnými systémami verejnej správy, čím sa znižuje administratívna záťaž hostiteľov a zabezpečuje správnosť a aktuálnosť evidovaných údajov.
Ďalej sa upravujú podmienky zriadenia a správy užívateľského účtu hostiteľa, prideľovanie a evidencia registračných čísiel jednotiek. Registračné čísla jednotiek budú označované ako aktívne alebo pozastavené a to podľa ich stavu na základe skutočností vo vzťahu k registračnému číslu. Aktívnym sa registračné číslo jednotky stáva po zápise údajov o jednotke do registra a po jeho znovu obnovení, ak prišlo k zrušeniu rozhodnutia o dočasnom pozastavení platnosti registračného čísla. Ako pozastavené bude registračné číslo označené po vydaní rozhodnutia ministerstva cestovného ruchu o dočasnom pozastavení platnosti registračného čísla. Návrh vyhlášky upravuje systém zasielania elektronických notifikácií určených hostiteľom a online platformám. Ustanovenie zároveň upravuje pravidlá prístupu k údajom podľa jednotlivých kategórií používateľov registra.  

K § 3
Navrhované ustanovenie upravuje spôsob vykonávania zápisu údajov do registra, zmien údajov v registri a výmazu údajov z registra. Základným spôsobom vykonávania úkonov je elektronická forma prostredníctvom určených elektronických formulárov. Návrh vyhlášky zároveň ustanovuje minimálne funkčné požiadavky na elektronické formuláre vrátane validácie údajov a využitia údajov získaných z informačných systémov verejnej správy.
Súčasne upravuje, že ministerstvo cestovného ruchu zverejní na svojom webovom sídle zoznam pracovísk, na ktorých bude možné vykonať zápis údajov osobne, ak ide o hostiteľa, ktorým je fyzická osoba. Navrhuje sa, aby každý zápis, zmena alebo výmaz údajov bol zaznamenaný s vyznačením dátumu, času vykonania úkonu a identifikáciou osoby alebo systému, ktorý vykonal jednotlivé úkony v registri.

K § 4
Ustanovenie upravuje spôsob zápisu údaja o skončení poskytovania jednotky na účel poskytovania služieb krátkodobého prenájmu ubytovania na dobu určitú, pričom údajom je dátum skončenia poskytovania jednotky na tento účel. Po uplynutí 18 mesiacov od uvedeného dátumu dochádza k výmazu údajov o jednotke automatizovaným spôsobom. Uchovanie identifikačných údajov hostiteľa bude v registri 18 mesiacov odo dňa výmazu poslednej ním poskytovanej jednotky na účel poskytovania služieb krátkodobého prenájmu ubytovania. 

K § 5
Ustanovením sa vymedzujú jednotlivé typy jednotiek, ktoré môžu byť registrované na účely poskytovania služieb krátkodobého prenájmu ubytovania. Kategória „iný typ jednotky“ umožňuje evidovať aj ďalšie, menej obvyklé typy ubytovacích jednotiek, ktoré nie sú osobitne uvedené v predchádzajúcich kategóriách. Aj pri jednotkách zaradených do kategórie „iný typ jednotky“ je hostiteľ povinný uviesť všetky údaje požadované podľa § 4 ods. 1 zákona č. 133/2026 Z. z. o registri jednotiek pre poskytovanie služieb krátkodobého prenájmu ubytovania a o doplnení zákona č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) v znení neskorších predpisov. 

K § 6
Navrhované ustanovenie upravuje spôsob poskytovania údajov z registra verejnosti a oprávneným orgánom verejnej moci. Verejne prístupné údaje sa sprístupňujú prostredníctvom webového sídla registra, zatiaľ čo oprávneným orgánom sa zabezpečuje elektronický prístup prostredníctvom rozhraní informačných systémov verejnej správy alebo elektronických služieb registra.
Súčasne register umožňuje hostiteľovi vytvorenie elektronického výpisu o registrácii jednotky, pričom tento výpis má len informatívny charakter. 

K § 7
Účinnosť vyhlášky sa navrhuje 1. januára 2027, vzhľadom na účinnosť zákona č. 133/2026 Z. z. o registri jednotiek pre poskytovanie služieb krátkodobého prenájmu ubytovania a o doplnení zákona č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) v znení neskorších prepisov.
